Voldemārs Zelmenis

Voldemārs Zelmenis (līdz 1940. gadam — Voldemars Zadevasers (Waldemar Saadevasser); pseidonīms Valdis Zars, 1911—2006) bija latviešu pedagogs, mācību grāmatu autors, rakstnieks, Latvijas Universitātes Goda doktors.

 Dzīvesgājums 
Voldemars Zadevasers dzimis 1911. gada 15. maijā Ventspils apriņķī, Ugāles muižā.

Izvēlējās pamatskolas skolotāja profesiju, ko 1931. gadā ieguva Rīgas Skolotāju institūtā.

Turpinājis dabaszinātņu izglītību Latvijas Universitātē, bet naudas trūkuma dēļ dažus gadus nestudēja un strādādams krāja lekciju naudu un gatavojās eksāmeniem.

1939. gadā tika izdota viņa pirmā grāmata bērniem "Meža zvēri", ar pseidonīmu Valdis Zars. 1940. gadā uzvārdu latviskošanas kampaņas laikā kļuva par Voldemāru Zelmeni.

1945.gadā Zelmenis tika ieskaitīts tikai Bioloģijas fakultātes 2.kursā, un viņu pieņēmis mācību prorektors Kārlis Pugo (Borisa Pugo tēvs).

Skolotāja darba gaitas V. Zelmenim saistās ar Rīgas pilsētas 18. pamatskolu (tagad Rīgas Jāņa Poruka vidusskola) un Rīgas Leona Paegles 1. vidusskolu (tagad Rīgas Valsts 1. ģimnāzija). Pēc Latvijas Valsts Universitātes Bioloģijas fakultātes absolvēšanas 1949. gadā viņš kļuvis par Rīgas 4. vidusskolas (tagad Rīgas Angļu ģimnāzija) direktoru.

Kopš 1951. gada strādājis Latvijas Valsts Universitātes Pedagoģijas un psiholoģijas katedrā. 1991. gadā par savu darbību saņēma Latvijas Universitātes Goda doktora grādu.

1992.—1998. gados viņš bija Latvijas Nacionālās aizsardzības akadēmijas profesors. Aizgāja pensijā 1998. gadā, kad viņam jau bija 87 gadi.

1997. gadā viņam tika piešķirts Valsts emeritētā zinātnieka goda nosaukums.

Mūžībā devies 2006. gada 21. oktobrī.

 Darbi 
Līdztekus pedagoģiskajam darbam pievērsies zinātniskiem pētījumiem, īpaši didaktikā un audzināšanā. Akadēmiskā un zinātniskā darba rezultātā gūtās atziņas viņš publicējis daudzos rakstos un grāmatās. Izdots viņa bērnības atmiņu krājums “Sesku ciema tekātāji” (1992). Savu dzīvi V. Zelmenis aprakstījis 2001. gadā publicētajā grāmatā “Zelta caune ozolā. 90 gadu gaitas un atziņas”.

V. Zelmeņa darbi atzīmēti ka mūsdienās didaktikas teorijas un prakses izpēte, mācību procesa komplekso raksturu analīze.

 Bibliogrāfija 

 Meža zvēri. Grāmata bērniem. Rīga: J.Gulbja apgāds, 1939.
 Pedagoģija ģimenē. Rīga: Zvaigzne, 1978.
 Jaunība, mīlestība, ģimene. Rīga: Zvaigzne, 1983.
 Īss pedagoģijas kurss. Rīga: Zvaigzne, 1991. — 213 lpp. — ISBN 9785405006383.
 Pedagoģiskā doma Latvijā no 1940. gada līdz mūsu dienām/red. A. Staris. Rīga: PUSE, 1998, 80.-86. lpp.
 Pedagoģijas pamati. Rīga: RaKa, 2000. — 291 lpp. — ISBN 9789984151465.
 Zelmenis V. Zelta caune ozolā. 90 gadu gaitas un atziņas. Rīga: RaKa, 2001.

 Citāti 
 Mācies no visiem, bet spried pats. Pats arī atbildi.
 Ar pedagoģiskajiem uzskatiem ir tāpat kā ar mūziku, tēlotājmākslu vai modi — ir tradicionālās, klasiskās vērtības, kas saglabājas, un modernās, kas pāriet. Modernais virziens ierodas ar pārākuma apziņu, tad lēnām saplok, atdodams vietu nākamajam. Kaut kas no modernā paliek arī tradicionālajam un pamazām virza uz priekšu tā attīstību. Atlasi nosaka prakse.
 Mācības nav rotaļa, bet darbs, kas prasa piepūli un pretī sniedz prieku. Jo lielākas grūtības pārvarētas, jo vairāk gandarījuma par sasniegto.

 Sabiedriskais darbs 
Ievērojams ir V. Zelmeņa ieguldījums mūzikas jomā: Viņa vadībā koncertiem un Dziesmu svētkiem sagatavoti 8 kori. Viņš dziedājis T. Reitera un H. Medņa vadītajos koros, bijis Rīgas rajona koru virsdiriģents.

 Piemiņa 
Selekcionārs, LU profesors Rihards Kondratovičs nosauca agri ziedošu mūžzaļu rododendru šķirni par godu Voldemāram Zelmenim.

Zinātnieka 95. jubileja tika atzīmēta LU Pedagoģijas muzejā Anniņmuižā.

LU Muzeja krājumā glabājas dažādi materiāli un fotogrāfijas par V. Zelmeņa dzīvesdarbību, uz viņa grāmatām atsaucas studenti savos pētnieciskajos darbos, viņa piemiņu glabā daudzi viņa bijušie studenti un darba kolēģi.

Ugāles bibliotēka atzīmēja savu 100 gadu jubileju ar projektu "Voldemāra Zelmeņa atstātais kultūras mantojums", lai pastāstīt bērniem par V.Zelmeņa grāmatu "Sesku ciema tekātāji" kā kultūras mantojuma glabātāju, jo tajā aprakstītie notikumi pastāsta par Ugāles muižas ikdienu. Projekta ietvaros tika izstrādāts pārgājiena maršruts ar uzdevumiem par katru bijušajās muižas ēku. Lai piedalīties pasākumā, bija uzmanīgi jāizlasa V.Zelmeņa grāmatu "Sesku ciema tekātāji".

 Ģimene 

 Dēls Dainis Zelmenis, bijušais ārlietu ministra Jāņa Jurkāna vietnieks, diplomāts, RSU pasniedzējs.
 Mazdēls Jānis Zelmenis, zvērināts advokāts.

 Atsauces 

Kategorija:1911. gadā dzimušie
Kategorija:2006. gadā mirušie
Kategorija:Latvijas pedagogi
Kategorija:Latvijas Universitātes pasniedzēji
Kategorija:Latvijas Universitātes goda doktori
Kategorija:Bērnu literatūra
Kategorija:Mācību materiāli
Kategorija:Pedagoģija